На основу члана 11. став 8. Правилника о поступку и критеријумима за доделу средстава из буџета општине Инђија удружењима, за реализовање програма од јавног интереса за општину Инђија („Службени лист општине Инђија“, број 8/18),

 Општинско веће општине Инђија, на седници одржаној дана 20.06. 2018. године, донело је

**О Д Л У К У**

**О ИЗБОРУ ПРОГРАМА И ВИСИНИ ДОДЕЉЕНИХ СРЕДСТАВА**

**ИЗ БУЏЕТА ОПШТИНЕ ИНЂИЈАУДРУЖЕЊИМА КОЈА СЕ**

**БАВЕ СОЦИО-ХУМАНИТАРНИМ АКТИВНОСТИМА,**

**ЗА РЕАЛИЗОВАЊЕ ПРОГРАМА ОД ЈАВНОГ ИНТЕРЕСА ЗА**

**ОПШТИНУ ИНЂИЈА, ЗА 2018. ГОДИНУ**

**I**

Усваја се Извештај о спровођењу Јавног конкурса за доделу средстава из буџета општине Инђија за 2018. годину, удружењима која се баве социо-хуманитарним активностима, за реализовање програма од јавног интереса за општину Инђија, број Извештаја 401-125/2018-II од 19.06.2018. године, Јавни конкурс број 401-8/2018-II од 22.05.2018.године, који је спровела Комисија за доделу средстава из буџета општине Инђија удружењима, за реализовање програма од јавног интереса за општину Инђија за 2018. годину, образована Решењем број 02-103/2018-II од 07.06.2018. године.

 Oвом Одлуком се утврђује избор програма-пројеката од јавног интереса за општину Инђија за 2018. годину и додељују средства у укупном износу од 10.590.000,00динара удружењима, како следи приказано по областима од јавног интереса:

|  |  |  |
| --- | --- | --- |
| **Назив удружења - носиоца програма и седиште удружења** | **Назив** **програма** | **Износ додељених средстава****за суфинансирање из буџета општине Инђија у 2018. години** |
| **ОБЛАСТ 2 - БОРАЧКО-ИНВАЛИДСКА ЗАШТИТА** |
| Удружење ратних војних инвалида општине Инђија, Инђија | „Редовно финансирање рада канцеларије УРВИ“ | 190.000,00 |
| **ОБЛАСТ 3 - ЗАШТИТА ЛИЦА СА ИНВАЛИДИТЕТОМ** |
| Међуопштинска организација слепих и слабовидих Инђија-Стара Пазова, Инђија | „Социјално-економска заштита слепих, укључивање слепих у друштвене активности и подстицање друштвене бриге о особама са визуелним хендикепом“ | 750.000,00 |
| Удружење тумача за лица оштећеног слуха Србије, Београд | „Услужни сервис за особе оштећеног слуха“ | 500.000,00 |
| Удружење оболелих од мултипле склерозе Срема „Мој Срем“, Инђија | „Заједно је лакше“ | 260.000,00 |
| Савез инвалида рада Војводине, Општинска организација инвалида рада Инђија, Инђија | „Бољи живот инвалида“ | 490.000,00 |
| Удружење дистрофичара сремског округа, Рума | „Инклузивно рехабилитациони опоравак дистрофичара Срема“ | 100.000,00 |
| **ОБЛАСТ 4 - ДРУШТВЕНА БРИГА О ДЕЦИ** |
| Удружење за помоћ особама са сметњама у развоју „МОЈ СВЕТ“, Инђија | „Мој свет за наш бољи свет“ | 1.000.000,00 |
| **ОБЛАСТ 5 - ПОМОЋ СТАРИМА**  |
| „Четири плус један“, Инђија | „Помоћ у кући старим лицима“ | 6.600.000,00 |
| **ОБЛАСТ 6 - ЗАШТИТА И ПРОМОВИСАЊЕ ЉУДСКИХ И МАЊИНСКИХ ПРАВА** |
| ЛИБЕРО ИНЂИЈА, Инђија | „Програм заштите и промовисања људских и мањинских права са освртом на жене припаднице национланих мањина“ | 280.000,00 |
| Центар за унапређивање положаја Рома и Ромкиња,Инђија | „Здравствена и социјална интеграција ромске популације“ | 240.000,00 |
| Савез удружења бораца НОР-а општине Инђија,Инђија | „Заштита и промовисање људских и мањинских права кроз неговање и обележавање тековина антифашизма“ | 180.000,00 |

**II**

 На основу ове одлуке, Председник општине Инђија закључиће уговоре о финансирању или суфинансирању реализовања програма од јавног интереса за општину Инђија из буџета општине Инђија за 2018. годину, са удружењима из тачке I ове Одлуке.

**III**

Удружења из тачке I ове одлуке, додељена средства могу користити искључиво за реализацију програма у складу са уговором из тачке II ове одлуке, а иста ће се исплаћиваће у складу са динамиком прилива средстава у буџет општине Инђија за 2018. годину

**IV**

 Удружења из тачке I ове одлуке дужна су да Општинском већу доставе наративни и финансијски извештај о реализацији програма након завршетка реализације програма, односно најкасније до 15. јануара наредне године, уз достављање копија комплетне финансијске документације о утрошку средстава за реализацију програма.

 Ако се приликом контроле утврди ненаменско трошење средстава, као и уколико удружење не достави извештај у року предвиђеном у ставу 1. ове тачке, корисник средстава је дужан да добијена средства врати у року од 30 дана од дана раскида уговора о финансирању или суфинансирању реализовања програма од јавног интереса за општину Инђија из буџета општине Инђија, и таквом кориснику се по новим конкурсима за програме не могу додељивати средства из буџета општине Инђија у наредне три године.

**V**

 Ова одлука је коначна и објављује се у „Службеном листу општине Инђија“, на званичној интернет страници општине Инђија и огласној табли Општине.

**ОПШТИНА ИНЂИЈА**

**ОПШТИНСКО ВЕЋЕ**

 **Председавајући,**

 **Број:401-126/2018-III заменик Председника општине**

 **Датум:20.06.2018. године Драгана Радиновић**

 **Инђија**

**ОБРАЗЛОЖЕЊЕ**

 Правни основ за доношење Одлуке о избору програма и висини додељених средстава из буџета општине Инђија удружењима која се баве социо-хуманитарним активностима, за реализовање програма од јавног интереса за општину Инђија, за 2018. годину, је члан 11. став 8. Правилника о поступку и критеријумима за доделу средстава из буџета општине Инђија удружењима, за реализовање програма од јавног интереса за општину Инђија („Службени лист општине Инђија“, број 8/18), којим је прописано да Општинско веће на основу Извештаја о спроведеном јавном конкурсу Комисије за доделу средстава из буџета општине Инђија удружењима, за реализовање програма од јавног интереса за општину Инђија за календарску годину, доноси Одлуку о избору програма и висини додељених средстава програмима који ће се финансирати или суфинансирати из буџета Општине.

 Чланом 11. став наведеног Правилника уређено је да Комисија , по истеку рока за приговор, односно по окончању поступка по приговорима, израђује Извештај о спроведеном јавном конкурсу, који садржи податке о свим поднетим пријавама, листу са бодовима предложених програма и Предлог одлуке о избору програма, који ће се финансирати или суфинансирати из буџета Општине.

 Административне послове у процедури спровођења Јавног конкурса за доделу средстава из буџета општине Инђија за буџетску 2018. годину удружењима за реализовање програма и пројеката од јавног интереса за општину Инђија, бр. јавног конкурса 401-8/2018-II од 22. 05. 2018. године, за Комисију је обавило Одељење за друштвене делатности.

 Дана 08. 06. 2018. године Комисија за доделу средстава удружењима из буџета општине Инђија је одржала 1. седницу Комисије и приступила отварању пријава, констатовала чињенице у вези неблаговремених, непотпуних пријава и пријава које не испуњавају услове конкурса. На 2. седници Комисије, која је одржана 19. 06. 2018. године, извршена је анализа и оцена поднетих предлога програма, те је сходно члану 11. став 7. Правилника, Комисија сачинила Извештај који садржи податке о поднетим пријавама, коначну ранг листу са бодовима предложених програма, као и предлог одлуке о избору програма - пројеката који ће се финансирати из буџета општине Инђија за 2018. годину.

 Извештај Комисије који садржи податке о поднетим пријавама, коначну ранг листу са бодовима предложених програма и предлог одлуке о избору програма удружења која се баве социохуманитарним активностима, број 401-125/2018-II од 19. 06. 2018. године, саставни је део материјала који се доставља.

 У предлогу Одлуке о додели средстава из буџета општине Инђија удружењима која се баве социо-хуманитарним активностима, за реализовање програма од јавног интереса за општину Инђија, за 2018. годину таксативно су наведена удружења, носиоци програма од јавног интереса за општину Инђија, називи изабраних програма са наведеним износима средстава обезбеђеним у буџету општине Инђија за 2018. годину.

 Имајући у виду предње наведено, Комисија за доделу средстава из буџета општине Инђија удружењима, доставља Извештај који садржи податке о поднетим пријавама, коначну ранг листу са бодовима предложених програма, као и предлог одлуке о избору програма који ће се финансирати из буџета општине Инђија у 2018. години, на даљи поступак доношења Oдлуке о додели средстава из буџета општина Инђија удружењима која се баве социо-хуманитарним активностима за реализовање програма од јавног интереса за општину Инђија за 2018. годину.

 **Одељење за друштвене делатности**